— Мы супрацоўнічаем з вельмі моцнымі міжнароднымі камандамі і прызнанымі навукоўцамі, — адзначыў Сяргей Афанасьевіч. — Дзякуючы праекту, мы не толькі атрымліваем дадатковыя сродкі на даследванні, але і маем магчымасць ездзіць да нашых еўрапейскіх калег для сумеснай працы і ўдзельнічаць у канферэнцыях у іншых краінах. Еўрапейцы таксама прыязджаюць у Мінск. Вельмі важна, што мы маем доступ да перадавога навуковага абсталявання. Удзел у такіх праектах, як “Графен” (дарэчы, на яго рэалізацыю мы атрымалі ад Еўракамісіі 150 тысяч еўра), асабліва карысны для нашай моладзі. Нездарма сярэдні ўзрост супрацоўнікаў лабараторыі нанаэлектрамагнетызму, якая рэалізоўвае праект з беларускага боку, — каля 30 гадоў. Маладыя людзі праводзяць цікавыя даследаванні, бачаць перспектыву і ўмацоўваюцца ў сваім жаданні займацца навукай.